Mette Frederiksen (S), 2024-12-10:
Når jeg vælger at tage det op på den her måde, er det, fordi jeg kan se, at der generelt har været en nedprioritering i en årrække af det, vi kan kalde fundamentet for vores samfund.
Altså, i tidligere tider er der blevet skåret meget ned på SKAT – det har ikke noget med SF at gøre, vil jeg gerne sige.
Så er der blevet skåret ned nogle andre steder, og det kommer jo med en pris.
Jeg er enig i, at vi skal opprioritere og bruge flere penge på det brede beredskab og det brede forsvar, men jeg tror, det vil være klogt, at vi alle sammen begynder også at prioritere det, når vi sidder omkring forhandlingsbordene, for det her kommer selvfølgelig med en høj pris.
Hvis vi skal kigge ind i de kommunale beredskaber nu, står det ikke i modsætning til de andre steder, hvor vi også skal styrke vores beredskab.
Og jeg er glad for, at SF vil være med til det hele, for det får vi brug for.
Jeg kommer lidt i tvivl om nu, om SF foreslog at bruge flere penge på cybersikkerhed i de forhandlinger, vi lige har haft omkring finansloven.
Jeg kan ikke huske det.
, men vi har lige siddet og forhandlet finanslov, og der tror jeg ikke, at det var et ønske fra SF.
Men det er sådan set fint, at det er et ønske nu.
Tak for det.
Jeg vil starte med at sige, at jeg nok på grund af noget, der er en halsbetændelse, ikke har så meget stemme, så jeg håber, jeg har stemme nok til alle partiledere og den efterfølgende debat.
I det år, der nu snart lakker mod enden, har vi lavet en lang række gode politiske aftaler her i Folketinget.
Der er nogle store reformer, der er faldet på plads – om vores ældre, på sundhedsområdet, om folkeskolen og så selvfølgelig den store kronjuvel: den grønne trepart.
Men i dag vil jeg egentlig gerne bruge min taletid til at kvittere for nogle af de andre aftaler, der er indgået, og som ikke har fået lige så meget opmærksomhed, men som er vigtige aftaler i mange danskeres hverdag.
For det første har vi her i salen lavet en række aftaler til gavn for vores børn og unge, bl.a. om fritidsjob, så det bliver nemmere for unge mennesker selv at tjene deres penge og blive en del af et stærkt, forpligtende fællesskab, for der er ikke noget som ansvar, der får dig til at vokse som menneske.
Med ungeløftet har vi besluttet at hjælpe de ca. 43.000 unge, der hverken er i gang med job eller uddannelse.
På erhvervsuddannelserne får de unge nu endelig mere tidssvarende udstyr, så vi kan uddanne flere dygtige faglærte, der kan sætte strøm til elbilerne og producere de grønne og bæredygtige fødevarer, vi har brug for.
Som et forsøg indfører vi skolemad på udvalgte skoler over hele landet, så børnene kan spise et godt og solidt måltid mad sammen med deres kammerater.
Med en havnaturfond og akutpakker til forbedring af vandmiljøet gør vi Danmark grønnere.
Vi skal have livet tilbage i vores fjorde og i vores farvande.
Og med den første samlede plan – samlede plan – for håndtering af PFAS i Danmark tager vi nu kampen op mod det, vi kalder evighedskemikalierne, så vi som danskere kan være tryggere, når vi giver børnene regntøj på, drikker vand fra hanen og spiser kartoflerne fra køkkenhaven.
Vi skærper indsatsen mod social dumping – det er der brug for.
I mere end 150 år har vi – nogle af os mere end andre – kæmpet for ordentlige løn- og arbejdsvilkår i Danmark, og dem skal vi selvfølgelig værne om.
Vi giver dansk iværksætteri et løft, så endnu flere danskere og gerne flere kvinder tør gå efter drømmen om at starte egen virksomhed.
Og vi har vedtaget love, hvor man skal holde tungen lidt lige i munden for at forstå dem, som sidste uges forslag til lov om supplerende bestemmelser til forordning om indførelse af en kulstofgrænsetilpasningsmekanisme.
Det sidste blev i øvrigt vedtaget med et bragende flertal.
Vi har lavet aftaler til gavn for dem, der lider af fysiske eller psykiske mén.
Veteraner, der lider af ptsd, mødes nu med øget tillid i arbejdsskadesystemet, og tidligere ptsd-sager kan nu genoptages.
Det er en historisk håndsrækning til vores veteraner.
Flere kræftpatienter og mennesker med svær psykisk sygdom får mulighed for tilskud til tandbehandling, og vi skærer 60.000 samtaler væk i sygedagpengesystemet, så sygemeldte i højere grad kan koncentrere sig om at blive raske i stedet for at rende til møder nede på kommunen.
Vi har lavet aftaler, der kommer til at redde liv.
Vi vender samtykke til organdonation på hovedet.
Fremover tilmeldes man automatisk som organdonor, når man bliver 18 år; man skal så efterfølgende bekræfte det.
Vi styrker dansk forsvar og sikkerhed i en tid med en forværret sikkerhedspolitisk virkelighed; bl.a. udvider vi værnepligten og indfører selvfølgelig fuld ligestilling mellem kønnene.
Så styrker vi i øvrigt indsatsen imod antisemitisme.
Jøder skal selvsagt kunne leve trygt og frit i Danmark; det siger sig selv.
Det var en lang liste.
Jeg kunne faktisk have fortsat endnu længere.
I alt 66 aftaler har regeringen indgået med Folketingets partier i årets løb – ni ud af ti med partier på begge sider af regeringen, og mere end hver femte af aftalerne med opbakning fra samtlige partier.
Tak til alle jer, der er med til at tage ansvar, så vi gør Danmark både stærkere og tryggere og grønnere.